Nolla ke ngoanana ea lilemo li tšeletseng ea lulang le lelapa labo sebakeng se maralla sa Burundi. Ka letsatsi le leng ha ba ntse ba pheha ka paola ka ntle, banna ba babeli ba neng ba sebetsa ha moahelani ba ile ba kōpa leshala ba re ba il’o hotetsa mollo. Nolla, ea e-s’o ka a kena sekolo o ne a ntse a beseletsa mollo ha banna bao ba fihla. O ile a ba lumella hore ba nke mashala a seng makae. Ka mor’a nakoana, Nolla o ile feta haufi le banna bao, eaba o hlokomela hore ba sebelisitse mashala ao ho hotetsa lisakarete. Sena se ile sa mo utloisa bohloko haholo, eaba o re ho bona: “Haeba feela ke ne ke tsebile hore le tl’o hotetsa lisakarete ka mashala ao, nkabe ke sa le fa ’ona.” O ile a hopola makasine oo a ileng a o bona Holong ea ’Muso o neng o e-na le setšoantšo sa sakerete. O ile a mathela Holong ea ’Muso eaba o tla le limakasine tse peli tsa Molula-Qhooa oa June 1, 2014, tse neng li bua ka ho tsuba. Nolla o ile a khutlela ho banna bao, eaba o ba fa limakasine tseo ’me a ba qophella hore ba hle ba li bale. Hamorao o ile a kopana le bona hape, eaba o ba fa limemo tsa kopano ea Setereke. Banna bana ba ile ba makatsoa ke tsela eo ngoanana enoa a ba qopheletseng ka eona, eaba ba etsa qeto ea ho tla kopanong matsatsi a mabeli. Nakong ea khefu, Nolla o ile a ba bona eaba o ba memela ho tla ja le lelapa labo. Banna bana ba ile ba khahloa ke seo ba ileng ba se bona le ho se utloa kopanong, eaba ba qala ho ithuta Bibele.